b"\n_START_ARTICLE_\nMaddalena Casulana\n_START_SECTION_\nLiv\n_START_PARAGRAPH_\nBortsett fra det Casulana skriver i utgivelsene sine vet en nesten ingen ting om livet hennes._NEWLINE_Navnet tyder p\xc3\xa5 at hun ble f\xc3\xb8dt i Casole d'Elsa ved Siena. Hun bar ogs\xc3\xa5 tilnavnet \xc2\xabVicentina\xc2\xbb, og Vicenza er det eneste stedet hun med sikkerhet kan knyttes til. Musikkutdanning fikk hun i Firenze. Hun oppholdt seg formodentlig mye i Venezia siden de fleste verkene hennes ble publisert der. Mange venetianere kommenterte ogs\xc3\xa5 ferdigheter hennes. Basert p\xc3\xa5 informasjon i dedikasjonene hennes har hun sannsynligvis dessuten hatt opphold i Verona, Milano og Firenze.\n_START_SECTION_\nVirke\n_START_PARAGRAPH_\nCasulana fikk utgitt fire firstemmig madrigaler i f\xc3\xb8rste bind av antologien  Il Desiderio (1566). _NEWLINE_I 1568 publiserte hun sin f\xc3\xb8rste bok med egenskrevne madrigaler, Il primo libro di madrigali a quattro voci, formodentlig den f\xc3\xb8rste trykte utgivelsen av en kvinnelig komponist i vestlig musikkhistorie. I dedikasjonen til Isabella de' Medici skriver Casulana at hun \xc3\xb8nsket \xc3\xa5 vise feilen menn gj\xc3\xb8r n\xc3\xa5r de p\xc3\xa5st\xc3\xa5r at intelligens er forbeholdt deres kj\xc3\xb8nn og nekter for at lignende evner kan finnes hos kvinner. Sannsynligvis ble hun tidlig ber\xc3\xb8mt, for samme \xc3\xa5r oppf\xc3\xb8rte Orlando di Lasso Casulanas femstemmige verk Nil mage iucundum under bryllupet til hertug Vilhelm V av Bayern og Renata av Lothringen. Musikken er tapt, bare Nicol\xc3\xb2 Stopios tekst er bevart._NEWLINE_I 1570 gav Casulana ut sin andre madrigalsamling, Il secondo libro di madrigali a quattro voci, dedisert Antonio Londino, en magistrat i bystaten Milano. Dette er den eneste av Casulanas samlinger som er bevart i sin helhet. _NEWLINE_Deretter ble det stille fram til Casulana i 1583 gav ut en bok med femstemmige madrigaler, Il primo libro di madrigali a cinque voci. P\xc3\xa5 tittelsida kaller hun seg \xc2\xabMaddalena Mezari detta Casulana Vicentina\xc2\xbb, og en kan med det g\xc3\xa5 ut fra at hun i mellomtida hadde giftet seg med en Mezari. Ingenting er kjent om ham._NEWLINE_I en katalog av den venetianske forleggeren Giacomo Vincenti fra 1591 listes det opp to b\xc3\xb8ker firstemmige madrigaler med religi\xc3\xb8s tekst: \xc2\xabCasulana, Spirituali, Primo, & Secondo\xc2\xbb. Disse er tapt._NEWLINE_Flere av tidens komponister viste stor aktelse for Casulana, eksempelvis Philippe de Monte og Orlando di Lasso. Den venetianske hoffmusikeren Massimo Troiano omtalte henne som  en \xc2\xabvirtuosissima\xc2\xbb p\xc3\xa5 lutt. _NEWLINE_Casulanas stil er moderat kontrapunktisk. Bruken av kromatikk minner om madrigalene til Luca Marenzio og Philippe de Monte, men hun unng\xc3\xa5r de ekstreme kromatiske eksperimentene til komponister som Luzzasco Luzzaschi og Carlo Gesualdo fra Ferraraskolen. Melodilinjene er sangbare og tekstn\xc3\xa6re."